M. Gibalová, poslankyňa: (2008-02-07):
Vážený pán minister Počiatek, vo výzve vyhlásenej 21. 1. 2008 ministerstvom výstavby a regionálneho rozvoja Slovenskej republiky pre Regionálny operačný program bol okruh oprávnených žiadateľov o nenávratný finančný príspevok zúžený o súkromné školy, vrátane cirkevných. Chcem vám pripomenúť, že na ministerstve financií boli v rámci finančného riadenia štrukturálnych fondov vládou schválené dva základné dokumenty, ktoré okrem iného definujú spôsoby financovania z Európskeho sociálneho fondu a z Fondu regionálneho rozvoja pre rôzne typy organizácií. Ide o dokumenty Systém finančného riadenia na programové obdobie 2007 až 2013, kde je na strane 24 text: „Systém predfinancovania sú oprávnení využiť prijímatelia zo sektora verejnej správy okrem štátnych rozpočtových organizácií a prijímatelia súkromné základné a stredné školy, vrátane cirkevných pre projekty financované z Fondu regionálneho rozvoja a Kohézneho fondu.“ Druhým dokumentom je Stratégia financovania na roky 2007 až 2013, kde v kapitole 322 sú definované špecifické pravidlá stratégie financovania. Podľa informácií Agentúry na podporu regionálneho rozvoja dôvodom zúženia oprávnených žiadateľov vo výzve je stanovisko ministerstva financií, podľa ktorého súkromné školy ako-také, vrátane cirkevných neboli v rámci vyhlásenej výzvy zaradené medzi oprávnených žiadateľov o nenávratnú finančnú pomoc, lebo by mali spadať pod tzv. schému štátnej pomoci, prostredníctvom ktorej sa štandardne podporujú podnikateľské subjekty. Vážený pán minister, v prípade, že žiadateľom finančných prostriedkov v rámci prioritnej osi 1.1 infraštruktúra vzdelávania bude tento program schválený v súlade s pripravovanou schémou štátnej pomoci, bude zachovaný systém financovania, to znamená, systém predfinancovania v súlade so schválenými dokumentmi? Vznikla totiž oprávnená obava, domnienka, že vami schválené dokumenty meníte, pretože ste prišli na to, že ani vám asi nevyhovujú. Zrazu sa menia pravidlá hry počas hry. Veľmi dobre viete, že na základe prvotnej informácie o oprávnenosti čerpania finančných prostriedkov v zmysle schválených dokumentov mnohí budúci žiadatelia urobili prípravy za niekoľko stotisíc korún, vrátane prípravy projektovej dokumentácie až po stavebné povolenia. Ak by cirkevné školy mali čerpať finančné prostriedky v rámci schémy štátnej pomoci, dostávajú sa do pozície znevýhodnených subjektov s nejasným financovaním s podstatne zmenenými podmienkami spolufinancovania. Preto prosím, pán minister, dajte mi jednoznačnú odpoveď aj na ďalšie moje otázky. Bude dodržaný spôsob financovania pre žiadateľov – súkromné školy, vrátane cirkevných podľa schválených dokumentov? Bude výška kofinancovania vo výške 5 % zachovaná? Ak urobíte zmeny podmienok pre cirkevné a súkromné školy, do akého termínu bude vypracovaná schéma štátnej pomoci? Kedy, prosím konkrétny termín, zadefinujete jasné a transparentné pravidlá pre všetkých oprávnených žiadateľov o nenávratnú finančnú pomoc? Harmonogram plánovaných výziev je síce zverejnený na internete, ale bez definovania oprávnených žiadateľov. Opätovne teda hrozí riziko, že oprávnení žiadatelia, ktorí sú definovaní v programovom manuáli pre jednotlivé prioritné osi, investujú do prípravy projektov nemalé finančné prostriedky. Následne však v rozpore so schválenými dokumentmi môžu byť, ako sa to stalo teraz, z výzvy vylúčení. Rovnakú interpeláciu posielam aj pánu ministrovi Januškovi s tým, že mám ešte doplňujúcu otázku. Pán minister Janušek, vo zverejnenom programovom manuáli pre prioritnú os infraštruktúra vzdelávania v kapitole 3114 oprávnení prijímatelia čl. 2 subjekty súkromného sektora ods. b) týka sa oprávnenosti žiadateľov cirkevných škôl predkladať žiadosti, je citácia: „Cirkvi a náboženské spoločnosti registrované podľa zákona 308 o slobode viery a postavení cirkvi a náboženských spoločností v znení neskorších predpisov ako zriaďovatelia špeciálnych škôl v zmysle zákona 29 o sústave základných, stredných škôl v znení neskorších predpisov a tak ďalej.“ Text vymedzuje prijímateľov, tých oprávnených žiadateľov zriaďovateľov cirkevných škôl o nenávratnú finančnú pomoc, ktorí sú zriaďovatelia špeciálnych cirkevných škôl a takých má cirkev na Slovensku iba deväť. Máme tomu rozumieť tak, že pod tlakom pripomienkového konania zo strany Ekumenickej rady cirkví ste cirkevné školy zaradili do výzvy, ale ste sa rýchlo prebrali z veľkej horlivosti byť ústretový voči cirkviam a našli ste spôsob, ako sa z toho elegantne vyzuť? Ďakujem vám za vaše odpovede.